google/wiki40b huggingface dataset:
Γιώργος Πρίντεζης

Πρώτα χρόνια

Την περίοδο 2006-07, ο Πρίντεζης δόθηκε δανεικός από τον Ολυμπιακό Πειραιώς στην Ολύμπια Λάρισας στο ελληνικό πρωτάθλημα, όπου είχε μέσο όρο 11,5 πόντους και 3,9 ριμπάουντ ανά αγώνα. Στο ελληνικό All-Star Game της ίδιας σεζόν, κέρδισε τον διαγωνισμό καρφωμάτων. Επίσης, στο τέλος της σεζόν ψηφίστηκε ως ο Καλύτερος Νέος Παίκτης του Ελληνικού Πρωταθλήματος. Μετά από αυτή την επιτυχία, επέστρεψε στον Ολυμπιακό.

NBA

Το καλοκαίρι του 2007 επελέγη στο νούμερο 58 του NBA Ντραφτ από τους Σαν Αντόνιο Σπερς, από τους οποίους έγινε αλλαγή για τους Τορόντο Ράπτορς.

Μάλαγα

Το 2009, υπέγραψε συμβόλαιο 3 ετών με τον ισπανικό σύλλογο της ACB Ουνικάχα Μάλαγα, με ρήτρα αποδέσμευσης για το ΝΒΑ μετά το δεύτερο έτος, αξίας 3.600.000 ευρώ. Στις 27 Απριλίου 2011, έμεινε ελεύθερος από τον ισπανικό σύλλογο.

Επιστροφή στον Ολυμπιακό

Το 2011 επέστρεψε για δεύτερη φορά στον Ολυμπιακό. Το 2012 κέρδισε την Ευρωλίγκα στο Final 4 της Κωνσταντινούπολης, κερδίζοντας στον τελικό την ΤΣΣΚΑ Μόσχας, με δικό του σουτ που αργότερα έγινε και σήμα κατατεθέν του (πεταχτάρι). Επίσης κατέκτησε και το πρωτάθλημα Ελλάδας, τίτλο που ο Ολυμπιακός είχε να κερδίσει από το 1997. Το 2013 κέρδισε ξανά την Ευρωλίγκα με τον Ολυμπιακό, νικώντας στον τελικό τη Ρεάλ Μαδρίτης με τον Πρίντεζη να έχει 5 πόντους, 3 ριμπάουντ και 1 ασίστ.
Το καλοκαίρι του 2014, ανανέωσε με τον Ολυμπιακό μέχρι το 2017. 
Το 2015, έφτασε μέχρι τον τελικό της Ευρωλίγκας για τρίτη φορά στη σταδιοδρομία του, στον οποίο ο Ολυμπιακός έχασε από την Ρεάλ Μαδρίτης με 78-59. Κατέκτησε όμως το πρωτάθλημα Ελλάδας για δεύτερη φορά στη σταδιοδρομία του, μπαίνοντας στην καλύτερη πεντάδα της διοργάνωσης. Το 2016, κέρδισε για δεύτερη συνεχόμενη φορά το πρωτάθλημα Ελλάδας με τον Ολυμπιακό, πραγματοποιώντας πολύ καλή απόδοση στους τελικούς, μπαίνοντας παράλληλα στην καλύτερη πεντάδα της διοργάνωσης, για τέταρτη φορά. Στο τέλος της σεζόν ανανέωσε το συμβόλαιο του με τον Ολυμπιακό για τρία ακόμη χρόνια. Το 2017, έφτασε μέχρι τον τελικό της Ευρωλίγκα, όπου ο Ολυμπιακός ηττήθηκε από την Φενέρμπαχτσε με 80-64. Στην Ελλάδα δεν κατέκτησε κάποιο τίτλο. Το 2018 έφτασε μέχρι τα προημιτελικά της Ευρωλίγκα, ενώ δεν κατέκτησε κάποια ελληνική διοργάνωση.

Διεθνής σταδιοδρομία

Με την Εθνική Νέων Ελλάδος, ο Πρίντεζης έπαιξε στο Ευρωπαϊκό Πρωτάθλημα U16 και στο Ευρωπαϊκό Πρωτάθλημα U20 το 2004 και το 2005, αντίστοιχα.
Με την Εθνική Ανδρών Ελλάδος, συμμετείχε στους Ολυμπιακούς Αγώνες του 2008 στο Πεκίνο, στο Ευρωμπάσκετ του 2009 και στο Παγκόσμιο Πρωτάθλημα του 2010.
Είναι επίσης μέλος της εθνικής ομάδας που έπαιξε στο Προολυμπιακό τουρνουά του 2012, στο Ευρωμπάσκετ του ​​2013 στο Παγκόσμιο Κύπελλο του 2014 στην Ισπανία, στο Ευρωμπάσκετ του 2015 και στο Ευρωμπάσκετ του 2017 Με το εθνόσημο ανδρών έχει αγωνιστεί σε 112 αγώνες με συνολικά 964 πόντους (μ.ο: 8,61), ενώ με τους νέους σε 29 αγώνες με συνολικά 212 πόντους (μ.ο: 7,31).
Ανάκτορα του Γαλέριου

Ιστορικά στοιχεία

Το 1917 ο Γάλλος αρχιτέκτονας Ε. Hébrard ξεκίνησε την αρχαιολογική έρευνα για τον εντοπισμό του συγκροτήματος των Ανακτόρων. Νέα ανασκαφική έρευνα πραγματοποιήθηκε το 1935 από το Γερμανικό Αρχαιολογικό Ινστιτούτο του Βερολίνου και εντοπίστηκε ο Ιππόδρομος. Το 1939 ο Δανός αρχιτέκτονας Ε. Dyggve ανέσκαψε τον άξονα από τη Ροτόντα μέχρι το ναό της Νέας Παναγίας και αποκάλυψε τμήματα των Ανακτόρων. Στη θέση του Οκταγώνου υπήρχαν Οθωμανικά κρίσματα ώσπου το 1950 ο Έφορος Αρχαιοτήτων Χ. Μακαρόνας με ανασκαφές το αποκάλυψε. Τα ερείπια των βορείων αιθουσών αποκαλύφθηκαν το 1960 και οι συστηματικές ανασκαφές και έρευνες ξεκίνησαν το 1962. Η αποκατάσταση των ερειπίων των Ανακτόρων ξεκίνησε το 1993 και ολοκληρώθηκε το 2014.
Σήμερα ο χώρος των Ανακτόρων λειτουργεί ως υπαίθριο μουσείο.

Περιγραφή-χαρακτηριστικά

Στη νότια πλευρά του συγκροτήματος βρισκόταν η είσοδος που οδηγούσε στην «Εκκλησιαστική σκάλα», το αρχαιότερο λιμάνι της Θεσσαλονίκης.
Μια σειρά από κτίσματα βρίσκονται γύρω από το «αίθριο», όπως σε όλα τα ρωμαϊκά ανάκτορα της ίδιας εποχής. Το αίθριο περικλείεται από έντεκα χώρους διατεταγμένους σε σχήμα Π.  Έχουν αποκαλυφθεί μια διώροφη στοά και ένα νυμφαίο, τα οποία αποτελούσαν μέρη ενός λουτρού, καθώς και η Βασιλική, η οποία ήταν αίθουσα υποδοχής και ακροάσεων στο ανατολικό τμήμα του συγκροτήματος, και το Οκτάγωνο στο νοτιοδυτικό τμήμα. Ο Ιππόδρομος ήταν κτισμένος σε άμεση επαφή με το ανατολικό τείχος της πόλης και τη Βασιλική.
Το Οκτάγωνο είναι το καλύτερα σωζόμενο κτίριο του συγκροτήματος. Είναι χτισμένο έτσι ώστε να βλέπει προς τη θάλασσα. Αρχικά προοριζόταν για αίθουσα θρόνου ή αυτοκρατορικό Μαυσωλείο. Εσωτερικά η διάμετρός του (από κόγχη σε κόγχη) είναι 30μ. Ολόκληρη η επιφάνεια του δαπέδου του ήταν στρωμένη με μαρμάρινες πλάκες. Μέρος αυτής της πλακόστρωσης έχει διασωθεί. Το 1957 βρέθηκε ένα μαρμάρινο τόξο με πλούσιο γλυπτικό διάκοσμο έξω από το Οκτάγωνο, στο οποίο παριστάνονται ο Γαλέριος, η πόλη της Θεσσαλονίκης προσωποποιημένη να φοράει στέμμα με απεικονισμένη τη μορφή των κάστρων της, ο Διόνυσος, ο Πάνας, καθώς και μια χορεύτρια. Το εύρημα εκτίθεται στο Αρχαιολογικό Μουσείο Θεσσαλονίκης. Αργότερα το Οκτάγωνο μετατράπηκε σε χριστιανικό ναό.
Μια αψιδωτή αίθουσα έχει αποκαλυφθεί βόρεια των Ανακτόρων, στη διασταύρωση των οδών Αλεξάνδρου Σβώλου και Δημητρίου Γούναρη.
Πολλά ψηφιδωτά δάπεδα, διακοσμημένα με περίτεχνα σχήματα, και σημαντικές τοιχογραφίες που κάλυπταν τα επιχρίσματα των τούβλινων τοίχων βρέθηκαν στο χώρο των Ανακτόρων.
Ίτυς

Στην ελληνική μυθολογία ο `Ιτυς ή `Ιτυλος ήταν γιος του Τηρέα, βασιλιά της Θράκης, και της Αηδόνας, σύμφωνα με μία από τις εκδοχές του μύθου της τελευταίας, κατά την οποία ήταν κόρη του Πανδίονα. Η Αηδόνα, που λεγόταν τότε Πρόκνη, για να εκδικηθεί τον σύζυγό της επειδή είχε βιάσει την αδελφή της Φιλομήλα σκότωσε τον Ίτυ και έδωσε στον Τηρέα να φάει το κρέας του παιδιού του. Ο Τηρέας αντιλήφθηκε το απαίσιο έγκλημα και κυνήγησε τις δύο αδελφές, που έφθασαν ως τους πρόποδες του Παρνασσού. Τότε η Αηδών μεταμορφώθηκε από τους θεούς στο ομώνυμο πουλί, το αηδόνι, και θρηνεί από τότε μετανιωμένη τον σκοτωμό του Ίτυ.
Πόα

Η πόα είναι φυτό με βλαστό μαλακό και πράσινο, σε αντίθεση με τα ξυλώδη. Η διατήρηση του σχήματος οφείλεται κυρίως στη σπαργή των κυττάρων και λιγότερο στην κυτταρίνη. Το φύλλωμα τους χρησιμοποιείται χλωρό, ξερό ή ενσιρωμένο, ως ζωοτροφή (κυρίως αγρωστώδη και ψυχανθή). Στα πολυετή ή διετή ποώδη, ο υπέργειος βλαστός ξεραίνεται το χειμώνα και εκπτύσσονται νέοι βλαστοί και φύλλωμα την άνοιξη.
Πέτρος Γαλακτόπουλος

Βιογραφία

Γεννήθηκε στην Αθήνα το 1945. Υπήρξε αθλητής του Εθνικού Αθηνών και υπήρξε πρωταθλητής Ελλάδος το 1965 και πρωταθλητής Βαλκανίων και Ευρώπης το 1972. 
Στους Ολυμπιακούς Αγώνες του 1968 στη πόλη του Μεξικού, στην κατηγορία των 70 κιλών σημείωσε πέντε νίκες, μία ισοπαλία και μία ήττα  με αποτέλεσμα να καταταγεί τρίτος, παίρνοντας το χάλκινο μετάλλιο.
Το 1970, στα 74 κιλά ελληνορωμαϊκής πάλης, αναδείχθηκε 3ος στο παγκόσμιο πρωτάθλημα που διεξήχθη στο Έντμοντον του Καναδά και 4ος στο ευρωπαϊκό.
Στους Ολυμπιακούς του Μονάχου, συμμετείχε στην κατηγορία των 74 κιλών και έφτασε στον τελικό όπου έχασε από τον Τσεχοσλοβάκο Βίτσεσλαβ Μάχα 5-3 στα σημεία, καταφέρνοντας ωστόσο να κατακτήσει το ασημένιο μετάλλιο. Στους Ολυμπιακούς Αγώνες του 1976, συμμετείχε στην κατηγορία των 74 κιλών, όπου κατετάγη όγδοος.
Επίσης είχε συμμετάσχει και σε άλλους αγώνες όπου και είχε διακριθεί, όπως στη Σόφια (1971) 3ος, στη Πολωνία, πρωτάθλημα Ευρώπης (1971) 1ος, και στο Λένινγκραντ (1976) 3ος. Στη συνέχεια ανέλαβε προπονητής της εθνικής ομάδας της ελληνορωμαϊκής πάλης. Για το εξαίρετο ήθος του είχε μάλιστα επαινεθεί και από τον διεθνή τύπο.
Το Φεβρουάριο του 2010 παραιτήθηκε από την αντιπροεδρία της Ελληνική Ομοσπονδία Φιλάθλων Πάλης (ΕΟΦΠ), εξαιτίας του διακοσμητικού του ρόλου,  αλλά αργότερα ανακάλεσε την παραίτησή του  Τον Ιούλιο του ίδιου έτους εκλέχθηκε ως πρώτος σε ψήφους στις εκλογές των σωματείων της ομοσπονδίας για το νέο διοικητικό συμβούλιό της, ενώ λίγες μέρες αργότερα επικράτησε του Κώστα Θάνου με 9-7 ψήφους, στο συμβούλιο που έγινε για την εκλογή προέδρου. Λίγες εβδομάδες αργότερα όμως, τον Σεπτέμβριο του 2010, οι δύο πρώην πρωταθλητές ήρθαν σε ρήξη, και τελικά ο Γαλακτόπουλος αποφασίστηκε να γίνει επίτιμος πρόεδρος και ο Κώστας Θάνος, ο νέος πρόεδρος της ΕΟΦΠ. Από το 2012, ο Γαλακτόπουλος κατέχει τη θέση του προέδρου του διοικητικού συμβουλίου του ΟΑΚΑ.
Μπρετίσλαφ Β΄ της Βοημίας

Βιογραφία

Ήταν ο πρωτότοκος γιος τού Βρατσλάου Β΄ δούκα της Βοημίας και της Αδελαΐδας των Αρπάντ, κόρης τού Ανδρέα Α΄ της Ουγγαρίας.
Διαδέχθηκε τον θείο του Κορράδο Α΄ και εργάστηκε για την καταστροφή τού παλαιού Σλαβικού πολιτισμού. Το 1097 εκτόπισε τούς Σλαβόνους μοναχούς της μονής στο Σαζάβα, που είχε ιδρυθεί το 1033 από τον Προκόπιο. Επίσης θέλησε να παύσει στη διαδοχή την αρχή της εκλογής και να την αντικαταστήσει με την αρχή τού πρεσβύτερου, όπως την είχε σκεφτεί ο πάππος του Μπρετίσλαφ Α΄: ο μεγαλύτερος σε ηλικία πρίγκιπας τού Οίκου θα κατείχε τη Βοημία ως ηγεμόνας επί όλης της επικράτειας και οι οι νεαρότεροι σε ηλικία θα κυβερνούσαν σε περιοχές της Μοραβίας. Αυτό ωφέλησε τον δευτερότοκο αδελφό του Μποζιβόι Β΄, που τον περιέβαλε με το δουκάτο τού Μπρνο το 1097, αφήνοντας έτσι τους γιους τού Κορράδου Α΄ (που πιο πριν ήταν δούκας του Μπρνο) από τη διαδοχή εκεί. 
Επίσης επέτυχε να περιβληθεί με το αξίωμά του στη Συνέλευση (λατιν. Dieta) στο Ρέγκενσμπουρκ το 1099, κάτι που επιθυμούσε από καιρό. Το 1100 στη δυτική Βοημία, στο κυνηγετικό περίπτερο τού Ζμπέτσνο, οι αντίπαλοί του τον δολοφόνησαν.
Κάμαρα Σάντα

Αρχιτεκτονική

Αποτελείται από δύο αλληλοεπικαλυπτόμενους διαδρόμους με βαρελοειδή θόλο. Η κρύπτη ή κάτω όροφος έχει ύψος 2,30 μέτρα και είναι αφιερωμένη στην αγία Λαοκαδία, και περιέχει αρκετούς τάφους άλλων μαρτύρων. Η κρύπτη της Αγίας Λαοκαδία είναι ένας ορθογώνιος θάλαμος με από σπασμένες πέτρες. Έχει τραχύ ημικυκλικό χωρίς σπασίματα βαρελοειδή οροφή, ο οποίος έχει ύψος περίπου 80 εκατοστά στο στεφάνι. Αρχικά φωτιζόταν από δύο πολύ στενά παράθυρα, τα οποία βρίσκονταν στους πλευρικούς τοίχους, και από ένα μεγάλο παράθυρο στο ανατολικό άκρο.
Η Κάμαρα Σάντα, όπως δείχνουν τα αρχαία της τμήματα, αποτελείται από ένα τετράγωνο ανατολικό ιερό, το οποίο είναι προσαρτημένο στον ορθογώνιο συκό. Το ιερό έχει πολύ χαμηλή βαρελοειδή οροφή. Η μπροστινή αψίδα βρίσκεται πάνω σε δύο μαρμάρινες κολώνες ρωμαϊκής προέλευσης. Ένα ζεύγος παρόμοιων κολωνών διακοσμεί το ανατολικό παράθυρο, το οποίο εσωτερικά διαθέτει αψίδα, αλλά εξωτερικά τετράγωνη κεφαλή μία αψίδα από εκτεθειμένα τούβλα, όπως και το ανατολικό παράθυρο στη κρύπτη από κάτω. Τα κιονόκρανά τους είναι κορινθιακού ρυθμού, με τα φύλλα μαζεμένα σε κελύφη, με την ανάγλυφη επιφάνεια να δημιουργείται από ένα αυλάκι και μία μοιάζουν με ένα γωνιακό κιονόκρανο στον Σαν Χουλιάν δε λος Πράδος.
Ο επάνω όροφος είναι αφιερωμένος στον Άγιο Μιχαήλ και επεκτάθηκε τον 12ο αιώνα, επιμηκύνοντας το κεντρικό τμήμα κατά έξι μέτρα, μία ανακατασκευή η οποία επίσης περιλαμβάνει και την τρέχουσα διακόσμηση, ένα αριστούργημα ισπανικής ρομανικής τέχνης. Όσον αφορά την αρχιτεκτονική οπτική γωνία, η Κάμαρα Σάντα έλυσε ένα από τα μεγαλύτερα προβλήματα που αφορούσαν την αστουριανή προ-ρομανική τέχνη: τους θόλους δύο αλληλοεπικαλυπτόμενων χώρων, η οποία στη συνέχεια χρησιμοποιήθηκε από τα κτίρια του Ραμίρο Α΄ των Αστουριών.

Χιτώνας του Οβιέδο

Ο χιτώνας του Οβιέδο είναι ένα ματωμένο ρούχο το οποίο φυλάσσεται στην Άρκα Σάντα (Ιερή Κιβωτός) για το οποίο κατασκευάστηκε το παρεκκλήσι. Υποστηρίζεται ότι ο χιτώνας του Οβιέδο είναι ο χιτώνας ο οποίος τυλίχθηκε γύρω από το κεφάλι του Ιησού Χριστού μετά τον θάνατό του. Υπάρχει σημαντική συνάφεια με ένα αριθμό σχετικών αχειροποιήτων εικόνων, όπως η σινδόνη του Τορίνου και την εικόνα του Μανοπέλλο.
Citroën DS 6WR

Βασικά στοιχεία

Πρόκειται για το πέμπτο χρονολογικά μοντέλο της ξεχωριστής εσωτερικής μάρκας πολυτελείας της Citroën, υπό την ονομασία DS, που κατασκευάζεται παράλληλα με την σημερινή σειρά αυτοκινήτων της Citroën, μετά τα DS 3, DS 4, DS 5 και το αποκλειστικά κινεζικής κυκλοφορίας DS 5LS. Το DS 6 βασίζεται στο μεσαίο πολυτελές crossover DS 5 και στο μεσαίο πολυτελές σεντάν DS 5LS, με τα οποία και μοιράζεται την πλατφόρμα PF2.
Όπως και στο DS 5LS, στο DS 6 τοποθετήθηκε ο γνωστός κινητήρας THP των 1.6 λίτρων, τετρακύλινδρος σε σειρά, βενζίνης με τούρμπο, και στις ίδιες δύο διαφορετικές ρυθμίσεις ισχύος, στους 160 hp και στους 200 hp, με την ισχυρότερη να επιτυγχάνει επιτάχυνση 0-100 km/h σε 8,4 δευτερόλεπτα. Και οι δύο εκδοχές συνδυάζονται αποκλειστικά με το 6-τάχυτο αυτόματο κιβώτιο ταχυτήτων του DS 5LS.
Αισθητικά, επίσης, το DS 6 μοιράζεται την μπροστινή γρίλια με το σεντάν DS 5LS, ενώ η γενικότερη αισθητική φιλοσοφία του βασίστηκε στο πρωτότυπο DS Wild Rubis, ένα πολυτελές crossover SUV που είχε αποκαλυφθεί το 2013 στο Σαλόνι Αυτοκινήτου της Σαγκάης στην Κίνα, αν και το DS Wild Rubis είχε λίγο μεγαλύτερο μήκος αμαξώματος, στα 4,70 μέτρα. Το DS 6WR σχεδιάστηκε στο Παρίσι και με συνολικό μήκος 4,55 μέτρα ανήκει στην κατηγορία των μεσαίων πολυτελών crossover SUV, με κυριότερους ανταγωνιστές τη BMW X3, το Audi Q5, το Volvo XC60 και το Mercedes-Benz GLK.

Παραγωγή

Το DS 6 παράγεται από την κοινοπραξία μεταξύ του γαλλικού Ομίλου PSA και της κινεζικής Changan, στο εργοστάσιο στη Σενζέν της Κίνας, όπου κατασκευάζεται από τις αρχές του 2014 και το DS 5LS. Επίσημα, το DS 6 διατίθεται προς πώληση στην κινεζική αγορά από τις 27 Σεπτεμβρίου 2014, μέσω ενός δικτύου 60 αντιπροσώπων στις μεγαλύτερες πόλεις της Κίνας. Μάλιστα στο ίδιο εργοστάσιο κατασκευάζονται, από το 2013, και όσα DS 5 προορίζονται για την αγορά της χώρας αυτής.
Εδώ να σημειωθεί ότι οι ξένες αυτοκινητοβιομηχανίες εξαναγκάζονται, λόγω της κινεζικής νομοθεσίας, να δημιουργήσουν μια κοινή επιχείρηση / κοινοπραξία με μια κινεζική εταιρεία προκειμένου να παράγουν αυτοκίνητα επί κινεζικού εδάφους.
Μπάλιεβατς (Μπίχατς)

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Άμπανο Τέρμε

Ιστορία

Οι Θέρμες Άμπανο είναι ευρύτερα γνωστές από τα θερμά ιαματικά λουτρά που βρίσκονται εκεί και θεραπεύουν παντός είδους ρευματισμούς και αρθρίτιδες. Τα λουτρά αυτά φέρονται να ήταν γνωστά από την εποχή του Θεοδώριχου, (5ος αιώνας), Βασιλιά των Οστρογότθων με το όνομα "Άπονι", εξ ου και το σημερινό όνομα. Κατά τον 6ο αιώνα τα λουτρά αυτά καταστράφηκαν από τους Λομβαρδούς και έξι αιώνες αργότερα ανακατασκευάστηκαν την εποχή που η περιοχή αυτή ήταν αυτόνομη (12ος - 14ος αιώνας). Αργότερα περιήλθε στη Γαληνοτάτη Δημοκρατία της Βενετίας (1405) μέχρι το 1797.

Αξιοθέατα

Τουριστικά αξιοθέατα της πόλης είναι ο μητροπολιτικός ναός του Αγίου Λορέντζου με το θαυμαστό κωδωνοστάσιο, η Πινακοθήκη (Montirone Gallery) με έργα Ιταλών ζωγράφων, και το Ιερό σημείο (αγίασμα) της "Παναγίας των Χαιρετισμών", επί του οποίου έχει κτιστεί ναός βυζαντινού ρυθμού. Σε απόσταση 6 χλμ. από τη πόλη βρίσκεται το περίφημο Αββαείο της Πράλιας των Βενεδικτίνων που χρονολογείται από το 1500.
Τέλος οι Θέρμες Άμπανο θεωρούνται πατρίδα του Λατίνου ιστορικού Τίτου Λιβίου.
Γουσταύος Ε΄ της Σουηδίας

Βιογραφία

Γεννήθηκε στις 16 Ιουνίου 1858 στο Παλάτι του Ντρότνινγκχολμ στη Στοκχόλμη, όταν και ονομάστηκε Δούκας του Βέρμλαντ. Στις 20 Σεπτεμβρίου 1881 παντρεύτηκε την πριγκίπισσα Βικτώρια της Βάδης στην Καρλσρούη της Γερμανίας, με την οποία απέκτησε τρία παιδιά.
Στις 8 Δεκεμβρίου 1907 διαδέχθηκε τον πατέρα του στο σουηδικό θρόνο, ο οποίος είχε διαχωριστεί από το νορβηγικό θρόνο δύο χρόνια νωρίτερα. Ήταν ο πρώτος Σουηδός βασιλιάς από την εποχή του μεσαίωνα που δε φορούσε στέμμα και δεν είχε τελετή ενθρόνισης, μια παράδοση που συνεχίστηκε και από τους διαδόχους του.
Στις αρχές της βασιλείας του συντελέστηκε η άνοδος του κοινοβουλευτισμού στη χώρα, μολονότι το 1914 αντικατέστησε τον φιλελεύθερο πρωθυπουργό Καρλ Σταφ με τον Γιάλμαρ Χάμαρχολντ. Ωστόσο, όταν το 1919 οι φιλελεύθεροι και οι σοσιαλδημοκράτες εξασφάλισαν κοινοβουλευτική πλειοψηφία, επέτρεψε στον Νιλς Εντέν να σχηματίσει κυβέρνηση, η οποία απογύμνωσε το βασιλιά από τις εικονικές του εξουσίες και επέτρεψε το δικαίωμα ψήφου στις γυναίκες. Ο Γουσταύος, υποκύπτοντας πλήρως στις αρχές της κοινοβουλευτικής δημοκρατίας, παρέμεινε μια δημοφιλή φιγούρα της χώρας για τα υπόλοιπα χρόνια της ζωής του.
Κατά τη διάρκεια του Β΄ Παγκοσμίου Πολέμου φέρεται να προέτρεψε την κυβέρνηση του Περ Άλμπιν Χάνσον να δεχτεί τις απαιτήσεις της Ναζιστικής Γερμανίας για υποστήριξη των στρατευμάτων της, καθώς μια άρνηση θα μπορούσε να προκαλέσει γερμανική εισβολή. Ωστόσο, αυτό παραμένει ως μια αμφιλεγόμενη άποψη μέχρι σήμερα, καθώς δεν είναι γνωστό αν ο Γουσταύος έτρεφε αισθήματα υπέρ του φασισμού ή του ριζοσπαστικού εθνικισμού.
Απεβίωσε στις 29 Οκτωβρίου 1950, όντας σε ηλικία 92 ετών. Μετά το θάνατό του κατηγορήθηκε ότι υπήρξε ομοφυλόφιλος και ότι διατηρούσε σχέση με τον Κουρτ Χάιμπι. Η ομοφυλοφιλία ήταν μάλιστα ποινικό αδίκημα στη Σουηδία ως το 1944, όταν και έπαψε να θεωρείται τέτοιο με την ψήφιση νέου νόμου.
Ο Γουσταύος ήταν αφοσιωμένος αθλητής της αντισφαίρισης ο οποίος εμφανίστηκε κάτω από το ψευδώνυμο  Mr G.. Ως παίκτης και υποστηρικτής του αθλήματος, εξελέγη στη Διεθνή αίθουσα τένις της φήμης το 1980. Ο βασιλιάς έμαθε το άθλημα κατά τη διάρκεια επίσκεψης στη Βρετανία το 1876 και ίδρυσε την πρώτη λέσχη τένις της Σουηδίας όταν επέστρεψε, το 1936 ίδρυσε το King's Club. Κατά τη διάρκεια της βασιλείας του ο Γουσταύος μεταβαίνει και παίζει στη Ριβιέρα. Σε μια επίσκεψη στο Βερολίνο πήγε κατευθείαν από μια συνάντηση με τον Χίτλερ σε αγώνα τένις με τον Εβραίο παίκτη Ντάνιελ Πρέν.
Γουέλφος Ερρίκος του Αννοβέρου

Βιογραφία

Ήταν ο τέταρτος γιος του Ερνέστου-Αυγούστου Γ΄ πρίγκιπα (τιτουλάριου βασιλιά) του Αννοβέρου και της Βικτωρίας-Αυγούστας των Χοεντσόλερν, κόρης του Γουλιέλμου Β΄ αυτοκράτορα της Γερμανίας.
Ο Γουέλφος-Ερρίκος-Ερνέστος-Γεώργιος-Χριστιανός-Μπέρτολτ-Φρειδερίκος-Γουλιέλμος-Λουδοβίκος-Φερδινάνδος γεννήθηκε στο Γκμούντεν της Άνω Αυστρίας, όπως και ο αδελφός του Χριστιανός-Όσκαρ. Από τον πατέρα του ήταν δισεγγονός του Γεωργίου Ε΄ του Αννοβέρου και του Χριστιανού Θ΄. Η αδελφή του Φρειδερίκη παντρεύτηκε τον Παύλο της Ελλάδας και ο αδελφός του Γεώργιος Γουλιέλμος νυμφεύτηκε τη Σοφία, κόρη του Ανδρέα πρίγκιπα της Ελλάδας. Ο Παύλος ήταν εξάδελφος της Σοφίας.
Με τη σύζυγό του Αλεξάνδρα ζούσε στο Νήντερρατ της Φρανκφούρτης. Η Αλεξάνδρα υπηρέτησε ως δημοτικός σύμβουλος της πόλης και εκπροσωπούσε το Νήντερρατ στο Συνέδριο της Φρανκφούρτης από το 1980· ήταν μέλος του κόμματος "Χριστιανο-Δημοκρατική Ένωση". Το 1997 ο Γουέλφος-Ερρίκος, μετά από μακρά ασθένεια, απεβίωσε στη Φρανκφούρτη της Έσσης.
Γεώργιος Ασπιώτης

Σταδιοδρομία

Συμμετείχε στον ποδηλατικό αγώνα δρόμου, έναν αγώνα 87 χιλιομέτρων με διαδρομή από την Αθήνα στον Μαραθώνα και πίσω.  Δεν τερμάτισε στις τρεις πρώτες θέσεις και η ακριβής του θέση μεταξύ της τέταρτης και έβδομης δεν είναι ξεκάθαρη.
Βούλα Κώστα

Βιογραφία

Η Κώστα κατάγεται από ένα χωριό του Μετσόβου της Ήπειρου. Αποφοίτησε από τη Δραματική Σχολή Αθηνών. Ήθελε από μικρή ηλικία να γίνει ηθοποιός. Έχει  μία κόρη και ένα γιο.

Απόψεις

Η Κώστα έχει δηλώσει ότι ο χώρος της μεταγλώττισης δεν εξαρτάται από την υποκριτική ικανότητα του ηθοποιού και είναι απλός, καθώς ο ηθοποιός μπορεί "να το 'χει ή να μην το 'χει". Επίσης, μερικοί από τους αγαπημένους ρόλους που έχει υποδυθεί, μεταξύ άλλων, είναι οι Ash Ketchum (Pokémon), Tommy Pickles (Rugrats), T.J. Detweiler (Διάλειμμα), Μικρή Λουλού, Peter (Χάιντι) και Drake ή Luffy (One Piece).
Θεωρεί ότι η σειρά Pokémon "έχει αγγίξει πολύ κόσμο και άντεξε στον χρόνο" και ότι πέρασε θετικά μηνύματα για την έννοια της φιλίας και της επιμονής στη ζωή. Επίσης, της είναι πλέον οικείο να υποδύεται αρσενικούς χαρακτήρες και δεν θα σταματούσε ποτέ να υποδύεται τον Ash Ketchum. Σχετικά με το Διάλειμμα, ανέφερε ότι είναι μία από τις καλύτερες σειρές της Disney, ενώ σχετικά με το One Piece, το οποίο κόπηκε από το Εθνικό Συμβούλιο Ραδιοτηλεόρασης λόγω βίαιων σκηνών που περιείχε, ότι θα μπορούσε να προβαλλόταν στη βραδυνή ζώνη ώρας με το ανάλογο σήμα καταλληλότητας. Έχει δηλώσει την αδυναμία της στη σειρά Naruto, και δήλωσε πως θα ήταν τυχερή αν δάνειζε τη φωνή της στον πρωταγωνιστικό χαρακτήρα στα ελληνικά.
Η Κώστα θεωρεί ότι το επίπεδο της μεταγλώττισης έχει πέσει και είναι λίγες οι σειρές που "ξεχωρίζουν και έχουν κάτι να πουν". Έχει δηλώσει την προτίμισή της να εργάζεται ως ηθοποιός παρά ως σκωνοθέτης στις μεταγλωττίσεις.
Dailymotion

Ίδρυση και Χρηματοδότηση

Τον Μάρτιο του 2005, ο Benjamin Bejbaum και ο Olivier Poitrey ίδρυσαν την ιστοσελίδα Dailymotion από το σαλόνι του διαμερίσματος του Poitrey στο Παρίσι. Έξι άτομα συγκέντρωσαν 6.000 € ($ 9271 USD) για να ξεκινήσει η επιχείρηση. Τον Σεπτέμβριο του 2006, το Dailymotion άντλησε κεφάλαια, σε συνεργασία με την Atlas Ventures και Partech International. Άντλησαν 7 εκατομμύρια ευρώ, τα οποία θεωρήθηκαν ως τα πλέον υψηλά κεφάλαια που αντλήθηκαν το 2006 από τη γαλλική Web 2.0. Τον Οκτώβριο του 2009, η γαλλική κυβέρνηση επένδυσε στο Dailymotion μέσω της χρήσης του Στρατηγικού Ταμείου Επενδύσεων. Στις 25 Ιανουαρίου 2011, η Orange απέκτησε συμμετοχή 49% στο Dailymotion για 62 εκατομμύρια € (εξ ου η αποτίμηση της εταιρείας κατά € 120.000.000).
Στις 10 Ιανουαρίου του 2013, η Orange αγόρασε το υπόλοιπο 51% για € 61.000.000. Γύρω στις 2 Μαΐου του 2013, η γαλλική κυβέρνηση μπλοκάρει εξαγορά της Yahoo από την πλειοψηφία των μετοχών της Dailymotion.
Στις 25 Φεβρουαρίου του 2014, η Orange αποκάλυψε ότι ήταν σε συζητήσεις με τη Microsoft για μια συμφωνία που θα μπορούσε να δει πώς το Dailymotion θα μπορούσε να επεκταθεί και στην αγορά των ΗΠΑ. Σε μια συνέντευξη σε έναν τοπικό τηλεοπτικό σταθμό στη Βαρκελώνη ο Stephane Richard, διευθύνων σύμβουλος της Orange, είπε ότι υπάρχει «μεγάλη ελπίδα» θα επιτευχθεί συμφωνία. Οποιαδήποτε συμφωνία προκύψει η Orange θα διατηρήσει την πλειοψηφική ιδιοκτησία του Dailymotion. Ο Richard είπε επίσης ότι η εταιρεία του ήταν σε συζητήσεις με άλλους δυνητικούς εταίρους, καθώς και με σκοπό την επέκταση του Dailymotion με διεθνή απήχηση.
Το 2015, η Vivendi αγόρασε το 80% των μετοχών της Dailymotion από τον προηγούμενο ιδιοκτήτη της, Orange SA.

Πλατφόρμες

Υπάρχει εφαρμογή κοινής χρήσης βίντεο του Dailymotion που είναι διαθέσιμη για τα κινητά λειτουργικά συστήματα iOS και Android, και πιο πρόσφατα το PlayStation 4. «Για να γίνει η εφαρμογή ακόμη πιο ελκυστική για τους χρήστες PS4, η προσφορά του Dailymotion εστιάζει σε περιεχόμενο βίντεο παιχνιδιών, συμπεριλαμβανομένων των live streams για να έχει άμεση πρόσβαση στις πιο δημοφιλείς εκπομπές παιχνιδιών. Ένας χρήστης μπορεί να περιηγηθεί με τα αγαπημένα του παιχνίδια για να βρεί live streams που παίζονται σε πραγματικό χρόνο. »